HU Az Európai Unió Hivatalos Lapja C 180/90

Értesítés az Indiából származó polietilén-tereftalát (PET) fólia behozatalára alkalmazandó kiegyenlítő intézkedésekkel kapcsolatos részleges időközi felülvizsgálati eljárás megindításáról

(2006/C 180/06)

A Bizottság saját maga kezdeményezte, hogy részleges időközi vizsgálat induljon az Európai Közösségben tagsággal nem rendelkező országokból érkező támogatott behozatallal szembeni védelemről szóló, 2026/97/EK tanácsi rendelet (1) (a továbbiakban: az alaprendelet) 19. cikkének alapján. A felülvizsgálat hatályát tekintve egyetlen exportáló termelő, a Jindal Poly Films Limited részére biztosított támogatás vizsgálatára szorítkozik.

1. A termék

A felülvizsgálat tárgyát képező termék az Indiából származó polietilén-tereftalát (PET) fólia, amely rendszerint az ex 3920 62 19 és az ex 3920 62 90 KN-kód alá sorolandó be. E KN-kódok csak tájékoztató jellegűek.

2. Meglévő intézkedések

A Jindal Poly Films Limited nevű vállalat által gyártott PET-fólia behozatalával kapcsolatban jelenleg hatályban lévő intézkedés a 367/2006/EK tanácsi rendelet (2) révén az Indiából származó polietilén-tereftalát (PET) fólia behozatalára kivetett végleges kiegyenlítő vám.

3. A felülvizsgálat indoklása

Elégséges nyilvánvaló bizonyíték áll a Bizottság rendelkezésére arról, hogy az intézkedések bevezetésének alapját képező, a támogatással kapcsolatos körülmények megváltoztak, és hogy ezek a változások tartósnak bizonyulnak.

A Bizottság rendelkezésére álló információk alapján úgy tűnik, hogy a Jindal Poly Films Limited által gyártott, a felülvizsgálat tárgyát képező termék behozatalára vonatkozó meglévő intézkedés jelenlegi szintjén már nem tudja ellensúlyozni a kárt okozó támogatást. Elégséges bizonyíték áll rendelkezésre a tekintetben, hogy a támogatás összege jóval felülmúlja a Jindal Poly Films Limited esetében jelenleg alkalmazandó vámtételt.

Feltételezhető, hogy a Jindal Poly Films Limited többszöri, az indiai kormánytól, valamint egyéb regionális forrásokból származó támogatásban részesül. Ezek a támogatások a különleges gazdasági zónákban/exportorientált egységekben található iparágak számára nyújtott kedvezményrendszerekből, a behozatali vámelőjegyzési nyilvántartási rendszerből, előre kibocsátott engedélyekből, az előre megadott kibocsátási rendelési rendszerből, a beruházási javak exportösztönzési rendszeréből, Maharashtra kormányának ösztönző csomagtervéből, exporthitelrendszerből és jövedelemadó-mentességből állnak.

A fenti rendszerek támogatásnak minősülnek, mivel az indiai kormány vagy egyéb, regionális önkormányzat részéről történő pénzügyi hozzájárulást foglalnak magukban, valamint előnyöket biztosítanak a Jindal Poly Films Limited számára, ezen felül pedig ezek a támogatások azt jelzik, hogy folytatódik a tendencia, miszerint a szóban forgó vállalat kiegyenlíthető támogatásokban részesül, ami kárhoz vezet. A támogatások vélhetően az exportteljesítménytől függenek, ennélfogva különlegesek és kiegyenlíthetők, vagy pedig egyéb módon különlegesek és kiegyenlíthetők.

A fentiek alapján a Bizottság úgy találja, hogy a Jindal Poly Films Limited támogatását illetően első látásra elégséges bizonyíték támasztja alá, hogy a támogatással kapcsolatos körülmények lényegesen megváltoztak, következésképp a hatályos intézkedéseket felül kell vizsgálni.

4. Az eljárás

Miután a tanácsadó bizottsággal folytatott konzultációt követően megállapította, hogy a részleges időközi felülvizsgálat megindításához elegendő bizonyíték áll rendelkezésére, a Bizottság az alaprendelet 19. cikkének megfelelően hivatalból felülvizsgálatot indít.

Amennyiben megállapítást nyer, hogy a Jindal Poly Films Limited által gyártott PET-fólia behozatalára vonatkozó hatályos intézkedéseket módosítani kell, felül kell vizsgálni azt is, milyen mértékben szükséges módosítani az összes többi vállalat által előállított termékek behozatala esetében a 367/2006/EK rendelet 1. cikkének (2) bekezdésében megállapított vámtételeket.

a) Kérdőívek

A vizsgálat lefolytatásához szükségesnek ítélt információk összegyűjtése céljából a Bizottság kérdőíveket küld a Jindal Poly Films Limited-nek és az indiai hatóságoknak. Az információknak és bizonyítékoknak az ezen értesítés 5. a) pontjában megállapított határidőn belül be kell érkezniük a Bizottsághoz.

b) Információgyűjtés és meghallgatások

A Bizottság felkéri az érdekelt feleket, ismertessék álláspontjukat, közöljenek információkat a kérdőívekre adott válaszokon kívül, s állításaikat támasszák alá bizonyítékokkal. Az információknak és bizonyítékoknak az ezen értesítés 5. a) pontjában megállapított határidőn belül be kell érkezniük a Bizottsághoz.

A Bizottságnak módjában áll továbbá az érdekelt feleket meghallgatni; ennek feltétele, hogy a felek kérelmükben ismertessék, milyen konkrét okok indokolják meghallgatásukat. A kérelmet az ezen értesítés 5. b) pontjában megállapított határidőn belül kell benyújtani.

5. Határidők

a) Jelentkezés, kérdőívre adott válaszok benyújtása, egyéb információk közlése

Eltérő rendelkezés hiányában ezen értesítésnek az Európai Unió Hivatalos Lapjában való megjelenését követő 40 napon belül az érdekelt feleknek fel kell venniük a kapcsolatot a Bizottsággal, elő kell terjeszteniük álláspontjukat, továbbá a Bizottság rendelkezésére kell bocsátaniuk a kitöltött kérdőíveket s a birtokukban lévő egyéb információkat annak érdekében, hogy állításaikat figyelembe lehessen venni. Felhívjuk a felek figyelmét, hogy az alaprendeletben ismertetett eljárási jogok legtöbbjének gyakorlására csak akkor nyílik mód, ha a jelzett határidőn belül felveszik a kapcsolatot a Bizottsággal.

b) Meghallgatások

Az említett 40 napos határidőn belül az érdekelt felek bizottsági meghallgatást is kérelmezhetnek.

6. Írásbeli beadványok, kérdőívekre adott válaszok, levelek

Az érdekelt feleknek minden beadványukat és kérelmüket írásban kell benyújtaniuk (eltérő rendelkezés hiányában nem elektronikus formátumban), melyen fel kell tüntetniük nevüket, címüket, e-mail címüket, telefon-, fax- és/vagy telexszámukat. Az érdekelt felek valamennyi bizalmas írásos beadványát – beleértve az ezen értesítésben kért információkat, a kérdőívekre adott válaszokat és a leveleket – „Limited” (Korlátozott hozzáférés) jelöléssel (3) kell ellátni; az alaprendelet 29. cikke (2) bekezdésének megfelelően ezekhez nem bizalmas jellegű változatot is mellékelni kell, amelyet „For inspection by interested parties” (Az érdekelt felek számára, betekintésre) jelöléssel kell ellátni.

A Bizottság levelezési címe:

European Commission Directorate General for Trade Directorate B Office: J-79 5/16 B-1049 Brussels Fax: (32-2) 295 65 05

7. Az együttműködés hiánya

Abban az esetben, ha az érdekelt felek bármelyike a megadott határidőn belül nem biztosít hozzáférést a szükséges adatokhoz, vagy nem bocsátja azokat a Bizottság rendelkezésére, illetve ha a vizsgálatot jelentősen hátráltatja, a rendelkezésre álló tények alapján átmeneti vagy végleges, megerősítő vagy nemleges ténymegállapítások tehetők az alaprendelet 28. cikkével összhangban.

Ha megállapítást nyer, hogy az érdekelt felek valamelyike valótlan vagy félrevezető információt közölt, azt figyelmen kívül kell hagyni; helyette a rendelkezésre álló tényekre lehet támaszkodni. Ha valamelyik érdekelt fél nem, vagy csak részben működik együtt, és ezért a ténymegállapítások alapjául az alaprendelet 28. cikkével összhangban a rendelkezésre álló tények szolgálnak, előfordulhat, hogy a megállapítások a fél számára kedvezőtlenebbeknek bizonyulnak, mint együttműködése esetén lettek volna.

(1) HL L 288., 1997.10.21., 1. o. A legutóbb a 461/2004/EK tanácsi rendelettel (HL L 77., 2004.3.13., 12. o.) módosított rendelet.

(2) HL L 68., 2006.3.8., 15. o.

(3) Ez azt jelenti, hogy a dokumentum csak belső használatra szolgál. Az 1049/2001/EK európai parlamenti és tanácsi rendelet (HL L 145., 2001.5.31., 43. o.) 4. cikke értelmében védelem alatt áll. A 2026/97/EK tanácsi rendelet (HL L 288., 1997.10.21., 1. o.) 29. cikke és a támogatásokról és kiegyenlítő intézkedésekről szóló WTO-megállapodás 12. cikke alapján bizalmas dokumentumnak minősül.